ERW บวกต่อกว่า 5% นิวไฮรอบ 2 เดือน ลุ้นผลงานครึ่งปีหลังโตเด่น หลัง Q2 ผ่านจุดต่ำสุดแล้ว
ERW วิ่ง 3 วันติด! บวกต่อกว่า 5% นิวไฮรอบ 2 เดือน ลุ้นผลงานครึ่งปีหลังโตเด่น หลัง Q2/61 ผ่านจุดต่ำสุดแล้ว ล่าสุด ณ เวลา 10.56 น. อยู่ที่ 7.70 บาท บวก 0.40 บาท หรือ 5.48% สูงสุดที่ 7.80 บาท ต่ำสุดที่ 7.35 บาท ด้วยมูลค่าซื้อขาย 75.63 ล้านบาท
17 ส.ค. 2561

ผู้สื่อข่าวรายงานว่า ราคาหุ้น บริษัท ดิ เอราวัณ กรุ๊ป จำกัด (มหาชน) หรือ ERW ล่าสุด ณ เวลา 10.56 น. อยู่ที่ 7.70 บาท บวก 0.40 บาท หรือ 5.48% สูงสุดที่ 7.80 บาท ต่ำสุดที่ 7.35 บาท ด้วยมูลค่าซื้อขาย 75.63 ล้านบาท

ทั้งนี้ ราคาหุ้น ERW ปรับตัวขึ้นต่อเนื่อง 3 วันติด นับตั้งแต่ราคาหุ้นอยู่ที่ระดับ 7 บาท เมื่อวันที่ 14 ส.ค.2561 และยังทำจุดสูงสุดในรอบ 2 เดือน นับตั้งแต่ราคาหุ้นอยู่ที่ระดับ 7.80 บาท เมื่อวันที่ 20 มิ.ย.2561
ด้าน บล.ฟินันเซีย ไซรัส ระบุในบทวิเคราะห์ แนะนำ “ซื้อ” ERW ให้ราคาเป้าหมาย 9 บาท/หุ้น โดย ERW ประกาศกำไรปกติไตรมาส 2/61 ออกมาที่ 30 ล้านบาท ลดลง 89.6% จากไตรมาสก่อน และลดลง 48.5% จากปีก่อน ต่ำกว่าที่ บล.ฟินันเซีย ไซรัส คาดเล็กน้อย
โดยรายได้หดตัว 24% เทียบจากไตรมาสก่อน จากปัจจัยฤดูกาลเนื่องจากเป็น Low Season และเติบโตได้เพียง 0.3% เทียบจากปีก่อน เนื่องจากผลกระทบจากการปรับปรุงห้องพักโรงแรม JW Marriott (40% ของห้องทั้งหมด) และผลของฟุตบอลโลกที่ทำให้นักท่องเที่ยวรัสเซียหดตัวชั่วคราว
ขณะที่ต้นทุนบางส่วนเป็นต้นทุนคงที่ทำให้ไม่ได้รับประโยชน์จาก Operating Leverage อย่างที่เคยเกิดขึ้นในอดีต และส่งผลให้ EBITDA Margin หดตัวเหลือ 24.1% ในไตรมาสนี้จาก 36.4% และ 26.4% ในไตรมาส 1/61 และไตรมาส 2/60 ตามลำดับ
อย่างไรก็ตาม คาดว่าผลการดำเนินงานของ ERW ผ่านจุดต่ำสุดในไตรมาส 2/61 และจะฟื้นตัวในช่วงครึ่งปีหลัง โดยเฉพาะอย่างยิ่งในไตรมาส 4 ซึ่งเริ่มเข้าสู่ช่วง High Season อีกครั้งและคาดว่านักท่องเที่ยวจะกลับมาเติบโตในอัตราเร่ง รวมถึงโรงแรม JW Marriott จะกลับมาให้บริการได้ตามปกติ
ทั้งนี้ยังคงประมาณการกำไรปกติปี 61 ที่ 623 ล้านบาท โต 18.1% เทียบจากปีก่อน ทำ New High ได้ต่อเนื่อง